DEĊIŻJONI TAL-KUMMISSJONI
tas-7 ta' Frar 2006
li temenda d-Deċiżjoni 2003/329/KE fir-rigward tal-miżuri tranżitorji dwar il-proċess tat-trattament bis-sħana għad-demel
(innotifikata taħt dokument numru C(2006) 263)
(It-testi bil-Franċiż, bl-Olandiż, bil-Finlandiż u bl-Iżvediż biss huma awtentiċi)
(Test b'relevanza għaż-ŻEE)
(2006/129/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 1774/2002 tal-Parlament Ewropew u tal-Kunsill tat-3 ta' Ottubru 2002 li jippreskrivi regoli tas-saħħa li jirrigwardaw prodotti sekondarji ta' l-annimali mhux maħsuba għal konsum uman (1), u b'mod partikolari l-Artikolu 32 (1) (d) tiegħu,
Billi:
(1)
Ir-Regolament (KE) Nru 1774/2002 jippreskrivi regoli tas-saħħa li jirrigwardaw prodotti sekondarji ta' l-annimali mhux maħsuba għall-konsum uman. Minħabba n-natura stretta ta' dawn ir-regoli, ingħataw miżuri tranżitorji.
(2)
Id-Deċiżjoni tal-Kummissjoni 2003/329/KE tat-12 ta' Mejju 2003 dwar il-miżuri tranżitorji skond ir-Regolament (KE) Nru 1774/2002 tal-Parlament Ewropew u tal-Kunsill fir-rigward tat-trattament bis-sħana għad-demel (2), tħalli l-industrija biżżejjed ħin biex tadatta u tiżviluppa proċess ieħor ta' trattament bis-sħana għad-demel sal-31 ta' Diċembru 2005.
(3)
Opinjoni ta' l-EFSA dwar is-sikurezza bioloġika tat-trattament bis-sħana tad-demel ġiet adottata fis-7 ta' Settembru 2005. Fuq il-bażi ta' din l-opinjoni, il-Kummissjoni bħalissa qiegħda tipproponi emendi għall-kapitolu relevanti fl-Anness VIII għar-Regolament (KE) Nru 1774/2002. Fl-istennija ta' l-applikazzjoni ta' dawn il-miżuri, l-Istati Membri u l-operaturi staqsew il-Kummissjoni biex testendi l-validità tal-miżuri tranżitorji previsti fid-Deċiżjoni 2003/329/KE sabiex jiġi evitat ix-xkiel fil-kummerċ.
(4)
Il-miżuri tranżitorji previsti fid-Deċiżjoni 2003/329/KE għandhom għalhekk jiġu estiżi għall-aħħar darba għal perjodu ta' żmien ieħor sabiex l-Istati Membri ikunu jistgħu jawtorizzaw l-operaturi biex ikomplu japplikaw ir-regoli nazzjonali għat-trattament bis-sħana tad-demel sakemm japplikaw ir-rekwiżiti ta' l-Anness VIII għar-Regolament (KE) Nru 1774/2002.
(5)
Il-miżuri previsti f'din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali,
ADOTTAT DIN ID-DEĊIŻJONI:
Artikolu 1
Id-Deċiżjoni 2003/329/KE hi emendata kif ġej:
Fl-Artikolu 1, l-Artikolu 3(2) u l-Artikolu 5, id-data “il-31 ta' Diċembru 2005” hi sostitwita bid-data “il-31 ta' Diċembru 2006”.
Artikolu 2
Din id-Deċiżjoni hija indirizzata lir-Renju tal-Belġju, ir-Repubblika Franċiża, ir-Renju ta' l-Olanda u r-Repubblika tal-Finlandja.
Magħmula fi Brussell, is-7 ta' Frar 2006.